El Consell Comarcal del Pallars Sobirà ha engegat una prova pilot als càmpings de la comarca per fer que tots els clients de bungalous i usuaris de parcel·les amb un mínim de 4 pernoctacions facin la separació de la fracció orgànica. Fins ara, als càmpings del Sobirà es recollien les fraccions; paper, vidre, envasos i resta, i en alguns dels casos la fracció orgànica de la generació pròpia, la de dins les cuines i restaurants del mateix establiment. A aquesta campanya s'hi han adherit 11 dels 21 càmpings de la comarca. Aquests 11 càmpings tenen una capacitat per a 4.000 persones diàries. La campanya s'ha implementat als campaments infantils i juvenils, amb un total de 2.000 usuaris. Un educador ambiental visita els campaments cada canvi de grup i els explica la campanya i durant tot l'estiu farà el mateix als càmpings. Amb aquesta campanya el Consell Comarcal espera contribuir a millorar els percentatges de reciclatge de la comarca. Els tècnics de Medi Ambient del Consell Comarcal repartiran el material necessari per al reciclatge de la fracció orgànica als clients fixos dels càmpings i es reforçarà la informació sobre reciclatge a la zona de contenidors. Amb aquestes actuacions es preveu que la separació de residus en aquests càmpings augmenti considerablement. Als campaments infantils i juvenils durant aquest any ja han recollit més de 2.000 quilograms de fracció orgànica i s'espera que en finalitzar l'estiu aquesta xifra s'hagi doblat.

Summary: Prova pilot als càmpings del Pallars Sobirà per implantar la separació de la fracció orgànica entre els clients


Els Mossos d'Esquadra va detenir divendres passat un home en relació a una explosió en un pis que es va produir el mateix dia a l'Hospitalet de Llobregat (Barcelonès). El detingut, de 32 anys, nacionalitat espanyola i veí de la població, estava amb un altre home, que va quedar ferit greu en l'explosió i ara es troba ingressat a la unitat de cremats de la Vall d'Hebron en estat crític. Segons els Mossos, la deflagració es va produir a causa d'una manipulació incorrecta de gas inflamable per part dels dos homes en el procés de transformació de marihuana en resina d'haixix.  Els fets van tenir lloc poc abans de les cinc de la tarda quan es va produir una deflagració en un quart pis del número 27 del carrer Carmen Amaya. La violència de l'explosió va projectar cap al carrer la part de la façana així com de la balconada i d'altres objectes del pis afectat. Arran dels fets també va resultar ferida una persona, que també va sortir projectada des del quart pis i va ser atesa pel SEM i traslladada a l'Hospital de Bellvitge. Ara, el ferit es troba ingressat a la unitat de cremats de la Vall d'Hebron en estat crític. Els agents van comprovar que a l'interior del pis sinistrat hi havia encara un altre home, que també va quedar ferit lleu, i la seva mare. Preventivament, agents de la Guàrdia Urbana de l'Hospitalet de Llobregat van desallotjar la resta de veïns del bloc de pisos com a mesura de precaució davant la possibilitat que es poguessin produir altres deflagracions o despreniments. Quan els agents van contactar amb l'home que encara estava dins del pis, aquest va mostrar una actitud estranya ja que no volia abandonar l'immoble i es resistia a fer-ho. Finalment, els tècnics dels bombers que van inspeccionar l'immoble van determinar que l'explosió s'havia produït per una manipulació imprudent de gas realitzada a l'interior del pis sinistrat per part dels dos homes durant el procés de transformació de marihuana en resina de haixix, un procés força perillós donada la volatilitat dels inflamables emprats.   Paral·lelament, la inspecció realitzada pels tècnics del gas també va posar al descobert la manipulació fraudulenta del subministrament de gas donat que no tenien contractat aquest servei.  Els policies van detenir l'home que havia resultat ferit lleu, amb cremades de petita importància, per un delicte contra la salut pública. El detingut, amb set antecedents, va declarar i resta a l'espera de ser citat en seu judicial.

Summary: Detenen un home per l'explosió en un pis a l'Hospitalet de Llobregat divendres passat


L'Assemblea Nacional de la CUP ha aprovat permetre que els seus càrrecs supramunicipals –ara per ara, diputats- puguin estar-se al càrrec durant dos mandats. La formació no entén un mandat com una legislatura de quatre anys, sinó que precisa que "comptarà com a mandat complert" qualsevol que sigui "superior als dos anys". L'esmena que recull estendre aquesta limitació als electes de la CUP, la número 33, forma part de la ponència organitzativa dels anticapitalistes. Un document que l'assemblea que s'ha fet a Celrà (Gironès) ha avalat, però que ara s'haurà de ratificar el proper 28 de juliol. Just el dia en què se sabrà també si la ponència política, la que recull el gir estratègic que proposa la cúpula, també ha rebut el suport de la militància. L'Assemblea Nacional de la CUP a Celrà ha debatut aquest diumenge dues ponències. La primera, l'organitzativa, fa referència a l'estructura de la formació. I és la que inclou l'extensió de la limitació de mandats per als electes supramunicipals (ara per ara, els diputats). L'esmena que ho recull –la número 33- s'ha aprovat d'inici a mà alçada. I posteriorment, s'ha ratificat en urna. En concret, el text explicita que "la durada màxima consecutiva d'una persona en càrrecs representatius d'elecció directa supramunicipal serà de dos mandats". La CUP, però, també subratlla que per als anticapitalistes "comptarà com a mandat complert" qualsevol legislatura que sigui "superior als dos anys". La ponència organitzativa també recull que, a partir d'ara, la CUP aprimarà l'estructura del partit en comptes d'incrementar quotes a la militància. Els anticapitalistes prioritzaran la despesa en acció política i no renovaran aquells alliberats de la formació quan deixin la feina o se'ls acabi el contracte. La proposta, en aquest cas, s'ha aprovat per majoria durant l'Assemblea Nacional. Ratificar-la el dia 28 La ponència organitzativa de la CUP ja ha rebut l'aval de la militància. Tot i això, ara s'haurà de ratificar el dia 28 de juliol. Justament, el mateix dia en què se sabrà si la nova ponència política dels anticapitalistes tira endavant.  Entre els eixos clau d'aquesta ponència –l'estratègica, com la defineix la CUP- s'hi troba la voluntat dels anticapitalistes d'abandonar el bloqueig frontal i passar a fer una oposició més propositiva. I en cas de noves eleccions, fins i tot, no descartar entrar a Govern. La formació destaca que, en definitiva, allò que els guia és traslladar al Parlament la lògica que ja apliquen als municipis.  A aquesta ponència s'hi van presentar fins a 101 esmenes, que han acabat reduint-se a 41 (entre les quals, n'hi ha una a la totalitat). El debat al voltant d'aquestes esmenes s'ha fet aquesta tarda i s'ha repartit en 22 grups de treball diferents (amb l'objectiu de transaccionar-les). Ara, la ponència política es traslladarà al territori, on les diferents assemblees de la CUP també podran debatre-la. El document es votarà, via telemàtica, entre els dies 26 i 28 de juliol.

Summary: La CUP aprova permetre que els seus diputats puguin estar-se al càrrec durant dos mandats


El portaveu del grup municipal popular a l'Ajuntament de Barcelona, Óscar Ramírez, proposarà la creació "d'oficines municipals antiokupes" per assessorar i "ajudar" els veïns davant d'ocupacions il·legals. La proposta es debatrà i votarà a la Comissió de Drets Socials, Cultura i Esports que se celebrarà aquest dilluns 14 de setembre a l'Ajuntament de Barcelona. El partit afirma que el Sistema Estadístic de Criminalitat (SEC), dependent del Ministeri de l'Interior, ha situat Catalunya com la comunitat amb un índex d'ocupació més alt, especialment la demarcació de Barcelona, que concentra el nombre més gran de casos. Durant els primers sis mesos de l'any, el nombre d'ocupacions denunciades ha estat de 2.644.  "El passat okupa d'Ada Colau és un greu problema per encarar la lluita efectiva contra les okupacions il·legals", ha assegurat el regidor del PP en un comunicat.  Ramírez ha recordat que el PP porta molts anys reclamant la creació d'una oficina especialitzada a assessorar a víctimes d'ocupacions il·legals. "Hi ha diversos veïns que es troben en situació de desemparament i por perquè pateixen els problemes de tenir un habitatge ocupat o, fins i tot, conviure amb ocupes en un mateix bloc, com passa amb els narcopisos ocupats del Raval, on a més se suma la problemàtica del tràfic de drogues", ha afegit.  El regidor considera també que aquestes oficines són "necessàries" per estudiar, conjuntament amb els serveis socials i la Guàrdia Urbana, el tipus d'ocupació de la ciutat. Ramírez també ha reclamat actuar amb "fermesa" per erradicar "l'ocupació delinqüencial" de col·lectius antisistema i narcotraficants.

Summary: El PP de Barcelona proposa crear "oficines municipals antiokupes" per assessorar els veïns davant d'ocupacions il·legals


El Teatre Auditori de Torredembarra (Tarragonès), amb les obres aturades des del gener del 2010, obrirà portes de forma parcial la primavera de l'any que ve. El govern municipal ha presentat aquest dimarts el projecte per convertir el vestíbul de l'edifici en una sala de teatre fosca desmuntable i amb capacitat per a un centenar de persones. El ple votarà dijous l'aprovació del projecte, que està pressupostat en uns 220.000 euros. L'alcalde, Eduard Rovira, ha recordat que, per no perdre la subvenció que en el seu dia va atorgar la Generalitat per a la seva construcció i haver de retornar més de 600.000 euros, calia posar en funcionament l'equipament cultural encara que fos amb un mínim d'activitat.  Aquest projecte contempla convertir el vestíbul del teatre auditori en una sala de teatre fosca de 550 metres quadrats útils, amb una capacitat per a 100 persones, un escenari de mòduls movible, cortinatges específics de sala fosca, i prou versàtil per a acollir teatre, infantils i concerts de petit format, i excepcionalment alguna exposició que per les seves característiques ho requereixi. El pressupost és de 220.000 euros amb tots els conceptes inclosos i l'obra té un termini d'execució de dos mesos. El govern defensa que el llast que suposaria haver de retornar al subvenció, el dret de la ciutadania a gaudir del teatre i la situació financera municipal que obliga a comptar amb un pressupost ajustat, ha portat a projectar l'obertura del teatre adequant el vestíbul inicial i convertint-lo en una sala de teatre fosca. Per la seva banda, la regidora d'Urbanisme, Clara Solivellas, ha explicat que la participació ha estat cabdal en el disseny d'aquest projecte. Per plantejar quin tipus d'intervenció es podia realitzar, es van convidar representants d'entitats culturals de l'àmbit teatral, musical i de dansa a visitar l'equipament i escoltar el seu parer.  L'equip de govern també treballa en un procés perquè la ciutadania pugui escollir el nom de l'equipament, en el qual hi prendran part els alumnes de primària, els de batxillerat artístic i les entitats per realitzar una primera proposta de noms entre els quals la ciutadania triarà el definitiu mitjançant votacions. El Teatre Auditori, iniciat el 2008 i pressupostat en 2,3 MEUR, contemplava una sala amb mig miler de butaques. Després d'un temps d'abandonament, en què ha patit saquejos i robatoris, l'edifici s'obrirà finalment a la ciutadania. La finalització definitiva, però, dependrà de la capacitat de finançament que tingui el consistori en un futur i també del model d'equipament que s'acabi definint.

Summary: Torredembarra obrirà a la primavera de forma parcial el Teatre Auditori, inacabat des del 2010


L'Autoritat del Transport Metropolità (ATM) ha anunciat aquest dijous que no reforçarà la mobilitat intermunicipal durant la nit de Sant Joan per "evitar un efecte crida cap als municipis costaners". De fet l'ATM recorda que la revetlla d'enguany "implicarà en menor mesura l'espai públic i les platges", que romandran tancades. Els serves ferroviaris metropolitans, però, sí que allargaran el servei fins a les dues de la matinada del dia 24, quelcom que no es produïa des de l'inici de l'estat d'alarma. Alhora, totes les línies del metro de Barcelona, la L6 i la L7 de Ferrocarrils de la Generalitat de Catalunya (FGC) i les dues xarxes del TRAM (Trambaix i Trambesòs) també oferiran serveis fins a les dues de la matinada. Pel que fa a la resta de serveis de FGC, la resta de línies mantindran els horaris habituals d'un servei de dia feiner, tal com ha informat l'ATM a través d'un comunicat. Rodalies de Catalunya també finalitzarà el servei en horari habitual de dia feiner però amb un punt afegit: passades les nou de la nit, els últims tres no faran parada al baixador de la Platja de Castelldefels. Aquesta mesura respon a una petició explícita de l'Ajuntament de Castelldefels, que busca evitar el desplaçament massiu de persones cap a la zona de la platja, un moviment que era habitual durant les revetlles de Sant Joan. Pel que fa al Nitbus de l'AMB, aquest oferirà el servei al 100%, a excepció de les línies N10, N18 i N26. El servei de busos nocturns de la Generalitat, en canvi, mantindrà l'oferta del 55%, mentre que els busos urbans en la resta de municipis mantindran l'oferta actual de dia feiner pel 23 i de dia festiu pel 24. De cara el dia 24, cada operador oferirà els seus serveis a partir de les cinc del matí.

Summary: L'ATM no reforçarà la mobilitat intermunicipal durant la nit de Sant Joan per "evitar un efecte crida cap a la costa"


L'incendi que es va declarar aquest dijous a Gàtova (Camp de Túria) i que amenaça el parc natural de la Serra Calderona es troba "en procés d'estabilització" del perímetre, segons que ha informat el president de la Generalitat Valenciana Ximo Puig. El cap del Consell ha explicat als mitjans l'evolució d'aquest incendi en l'inici de la seva compareixença per valorar el segon aniversari del nomenament del seu govern. Puig ha indicat que la situació del foc és millor que la d'aquest dijous però que l'incendi encara no es troba controlat. El president valencià ha demanat prudència i ha fet una crida a la responsabilitat de la societat en la prevenció del foc, indicant que el 95% dels incendis tenen responsabilitat humana, per intencionalitat o negligència. 19 mitjans aeris i 300 efectius terrestres treballen en les tasques d'extinció, pendents de l'evolució canviant dels vents. El foc hauria afectat unes 267 hectàrees, segons les primeres estimacions.  L'incendi ha obligat a tallar la carretera CV-25, que uneix Gàtova amb Altura (Alt Palància). La Generalitat Valenciana va declarar aquest dimecres a la nit la zona en 'situació 1' amb afectació per a la massa forestal i poca afectació per a la població. Fonts del Centre de Coordinació d'Emergències han indicat que pel moment es desconeix la causa de l'incendi.  Des del Lloc de Comandament Avançat de l'incendi, la conseller valenciana de Medi Ambient i Agricultura, Elena Cebrián, ha indicat que tot i que les perspectives són favorables els treballs per estabilitzar el perímetre continuen i que els efectius es troben pendent de l'evolució de la direcció del vent que "no permet plantejar una estratègia única de combat al foc".  De la seva banda, el director general de l'Agència valenciana d'Emergències, José María Ángel, ha apuntat a què les previsions dels tècnics són optimistes i ha confiat en poder tenir perimetrat el foc aquest dijous a la tarda.  En termes semblants, el responsable del Lloc de comandament avançat de l'incendi de Gàtova, Fernando Kindelán, ha explicat als mitjans que els efectius progressen en tots els fronts de l'incendi però que encara no es troba del tot controlat. Kindelán ha afegit que el dispositiu es troba repartit per tot el perímetre per assegurar els punts calents i que no revifin amb les altes temperatures del migdia.

Summary: L'incendi de Gàtova, al País Valencià, es troba en procés d'estabilització


Els Mossos d'Esquadra i la Policia Local de Tàrrega van detenir dissabte passat pels volts de les set de la tarda un home de 44 anys, nacionalitat espanyola i veí de l'Hospitalet de Llobregat, per suposadament endur-se poc més de 100 euros de la caixa registradora d'un bar de la plaça del Carme. Segons la policia, l'home va aprofitar un descuit per forçar la màquina i agafar els diners però aleshores va ser vist per un empleat a qui li va propinar una empenta i va fugir corrent. Després de donar l'avís i gràcies a la descripció dels testimonis l'home va ser localitzat pels mossos i la Policia Local una estona més tarda a les immediacions de l'estació de ferrocarril. Està acusat d'un delicte de robatori amb violència i intimidació. El detingut té nombrosos antecedents i va passar a disposició judicial a Cervera i després va quedar en llibertat amb càrrecs.

Summary: Un detingut a Tàrrega per forçar la caixa d'un bar i emportar-se'n poc més de 100 euros


Operaris de l'Ajuntament de Lleida, sota la supervisió de l'escultor Miguel Ángel Gonzàlez, han col·locat aquest dimarts al matí de nou l'escultura en record de Manolo Calpe, l'impulsor de l'Aplec del Caragol de Lleida. Després d'aparèixer tombada el dia 1 de maig sense poder aclarir si es va tractar d'un acte vandàlic o que va caure a causa del seu deteriorament, l'escultura estarà a punt per a l'ofrena floral anual que es fa amb motiu de la celebració de l'Aplec, que enguany arriba a la seva 38ena edició i tindrà lloc des del proper divendres fins diumenge. La figura s'ha reparat i reforçat abans de tornar a ser instal·lada al seu lloc, als Camps Elisis de Lleida.

Summary: Instal·lada de nou l'escultura de l'impulsor de l'Aplec del Caragol de Lleida


La cap de llista per Barcelona del PSC al 28-A, Meritxell Batet, ha carregat de nou contra ERC i ha afirmat que aquesta formació "no és de fiar". En un acte de campanya diumenge al migdia a Pineda de Mar (Maresme), Batet ha carregat contra els republicans, que “en els moments decisius no han estat mai a l’altura” i tampoc “han demostrat que els importi les polítiques d’esquerres”. A més de retreure’ls que “fessin pinça” amb la dreta per tombar els pressupostos i “obrissin la porta a un govern de dretes”, també ha criticat que sostinguin un Govern amb una conselleria de Salut que “ha permès que hagin crescut les llistes d’espera i que ha precaritzat el sector sanitari”. La candidata també ha cridat a la mobilització perquè no es repeteixi la situació a Andalusia, on “potser els va fer mandra” anar a votar i “això els ha portat un govern de dretes, amb PP, Cs i Vox”.

Summary: Batet: “ERC no és de fiar”


La circulació de trens està tallada entre Plana i Sant Vicenç de Calders des de dos quarts de sis de la tarda d'aquest dimecres per obstacles sobre la via a Valls, segons Renfe. Aquesta interrupció s'afegeix a la que hi ha hagut poc abans de la una per la presència d'unes 200 persones a les vies al tram entre Reus i Tarragona. Els trens de l'R14 i l'R15 d'aquesta primera via afectada es derivaven, precisament, cap al tram que ara ha calgut tallar, amb la qual cosa ara hi ha tres serveis afectats, els dos primers i el de l'R13. El tall entre Reus i Tarragona l'han protagonitzat estudiants que s'han assegut al pas a nivell de l'avinguda Onze de Setembre, el mateix punt que ja van tallar dilluns i dimarts a la tarda durant unes tres hores. Els joves, molts d’ells amb la cara coberta, han bloquejat les vies amb un pal metàl·lic, bobines i tambors de cablejat, entre d’altres. La majoria s’han quedat a dinar al lloc en resposta a una convocatòria de “pícnic” que s’ha difós a través de les xarxes. La protesta mostra el rebuig a la sentència de l'1-O.

Summary: Tallada la circulació de trens entre Plana i Sant Vicenç de Calders per obstacles sobre la via a Valls


Acció Cultural del País Valencià (ACPV) i entitats com la Plataforma pel Dret a Decidir o el col·lectiu 'Va de democràcia' han convocat aquest dimarts a les 19:00 hores una concentració davant la seu de la delegació del govern espanyol per reclamar la llibertat del president de l'Assemblea Nacional Catalana (ANC) Jordi Sànchez i el d'Òmnium Cultural Jordi Cuixart, enviats a presó aquest dilluns per l'Audiència Nacional per un presumpte delicte de sedició. A la convocatòria ACPV fa seus el lemes 'Llibertat, us volem a casa' i 'Llibertat Jordis' amb què Òmnium, entitat agermanada amb Acció Cultural, i l'ANC estan convocat arreu de Catalunya.  També la Plataforma pel Dret a Decidir i el col·lectiu 'Va de democràcia' han cridat a concentrar-se de manera silenciosa davant la delegació del govern espanyol davant els empresonaments de Cuixart i Sànchez, en protesta per la retallada de drets civils fonamentals, per la llibertat d'expressió, contra la repressió. per la democràcia i el dret a decidir. Entitats com Escola Valenciana i el sindicat Intersindical Valenciana han manifestat a través de les xarxes socials el seu suport a aquesta concentració.  Així mateix també s'han convocat concentracions davant les delegacions del govern espanyol a Castelló de la Plana i Alacant.

Summary: Acció Cultural i diverses entitats convoquen una concentració a València per la llibertat de Cuixart i Sànchez


L’Audiència Provincial de Barcelona considera que el concurs de creditors va ser “fortuït” i no culpable ACN Barcelona.-L’Audiència Provincial de Barcelona ha sentenciat que el concurs de creditors de Spanair no és culpable sinó “fortuït” i ha decidit revocar la resolució del jutjat mercantil número 10 de la capital catalana, que va condemnar el consell d’administració per haver retardat la presentació del concurs a principis de 2012. La sentència implica que els membres del consell d’administració no hauran d’assumir els 10,8 milions d’euros que l’anterior condemna havia establert per restituir els perjudicis causats pel retard en la presentació del concurs i també que la inhabilitació de dos anys per exercir d’administradors socials als dotze directius de Spanair queda sense efecte. La resolució de l’Audiència aprecia que Spanair va incomplir el deure d’instar el concurs dins els dos mesos següents al moment en què es trobava en insolvència. Tanmateix, la justícia considera que el consell d’administració de l’aerolínia catalana no va incórrer en “culpa greu” per la demora de la sol·licitud.  L’Audiència estima que, durant els cinc mesos en els que es va prolongar la demora en la sol·licitud del concurs de creditors, el consell d’administració de Spanair “no va restar impassible, sinó que va buscar de forma molt activa la manera de donar continuïtat a la companyia per evitar el concurs, cosa que porta a descartar que incorreguessin en culpa greu en la demora en la sol·licitud del concurs”, segons el comunicat del TSJC.  Particularment, la sentència observa que no concorren raons que permetin justificar que aquesta demora fos injustificada durant l’últim mes previ a la sol·licitud, quan les possibilitats de trobar una solució que donés continuïtat a la companyia havia disminuït sensiblement. Per tant, el retard no seria constitutiu de negligència per part del consell d’administració presidit per Ferran Soriano.  L’Audiència justifica això perquè “encara no s’havien trencat definitivament les negociacions amb Qatar Airways” i perquè “encara estava oberta una nova línia de negociació amb una altra companyia aèria, de forma que existien possibilitats de trobar un soci que pogués donar viabilitat a la companyia”.   En la resolució de l’Audiència Provincial de Barcelona també es considera que “tampoc concorre el requisit que aquesta demora hagués agreujat la insolvència”, a l’estimar que alguns dels socis de la companyia Spanair (que a la seva vegada també eren administradors) “havien fet aportacions durant el període immediatament anterior a la sol·licitud del concurs, en forma de crèdits participatius o simples crèdits (que no van recuperar) per import més elevat a la suma en que la insolvència va augmentar”.

Summary: La Justícia revoca la condemna al consell d’administració de Spanair per la fallida de l’aerolínia


El Barcelona Games World (BGW) ha reconegut les trajectòries del compositor de bandes sonores de videojocs, Akira Yamaoka, i de l'ex executiu en cap de SEGA Tom Kalinske amb els Premis Barcelona Games World. L'organització ha premiat el treball de dues personalitats "clau" en l'èxit de consoles i títols que "han marcat el sector dels videojocs els últims 30 anys. Yamaoka i Kalinske s'uneixen a la llista de referents del sector que han rebut el premi especial a la trajectòria professional del Barcelona Games World, com Katsuhiro Harada ('Tekken'), Hajime Tabata ('Final Fantasy XV'), Toru Iwanati ('Pac-Man'), Kazunori Yamauchi ('Gran Turismo') i Masaya Nakamura (Bandai-Namco). Yamaoka és un referent en la composició de bandes sonores per videojocs. Als seus 15 anys de carrera a Konami, el músic es va convertir en un referent gràcies al seu treball a las bandes sonores de la saga 'Silent Hill' i de videojocs clàssics com 'Contra: Shattered Soldier' i 'Rumble Roses'. Per la seva part, Kalinske va dirigir el negoci de SEGA a Estats Units entre 1990 i 1996. Sota la seva direcció, l'empresa va aconseguir equiparar-se en qualitat i venda a una competència més que consolidada i tot gràcies a videoconsoles d'èxit com la Mega Drive i a un catàleg de jocs ple d'èxits.

Summary: El Barcelona Games World premia la trajectòria d'Akira Yamaoka i Tom Kalinske en el món dels videojocs


Rovira insta Junqueras, Comín, Mundó, Serret i Bassa a sentir-se orgullosos dels valors republicans amb vocació de servei: "Ni persones dominades ni institucions segrestades" ACN Barcelona.-Primer consell nacional d'ERC després de la presa de possessió de l'executiu català. La secretària general dels republicans, Marta Rovira, ha demanat als nous consellers de la Generalitat Oriol Junqueras, Toni Comín, Carles Mundó, Meritxell Serret i Dolors Bassa que signessin un compromís ètic amb onze punts que, entre d'altres, exigeixen actuar de forma "honesta, imparcial i diligent" i ressalten valors com "la integritat i la rectitud" que els han d'allunyar de "privilegis o tractes de favor". Rovira els ha instat a sentir-se orgullosos dels valors republicans: "Volem persones lliures dins de comunitats polítiques lliures, ni persones dominades ni institucions segrestades". Des de la vocació de servei públic, els ha desitjat "sort i encert" en una etapa política "nova i gran" en un CN que ha començat amb un aplaudiment per al nou president, Carles Puigdemont. La secretària general d'ERC, Marta Rovira, s'ha encarregat de pronunciar el discurs al Consell Nacional. S'ha dirigit, en bona part, a les cinc persones que han pres possessió com a nous consellers del govern català. Els ha demanat que treballin sentint-se orgullosos dels valors republicans: "80 anys d'història i un partit honest, net i amb vocació de servei". En aquest sentit, els ha recordat els valors del republicanisme. "Volem persones lliures dins de comunitats polítiques lliures, ni persones dominades ni institucions segrestades", ha apuntat.  També ha advertit que "a la república no hi caben tractes de favor, favoritismes, clientelisme, corrupció, amenaces o coaccions". Sinó que s'actua en base a valors com "la virtut civil a les venes". "Treballar per un mateix és treballar pel bé comú", ha apuntat apel·lant a la saviesa –"l'interès particular és només part del bé comú"-, la generositat –"volem participar a la vida pública només amb l'ambició justa i deguda"- i la força interior per "superar qualsevol tipus de temptació".  Precisament per això els cinc nous consellers han signat davant de tot el consell nacional un document com a compromís ètic per a tots els càrrecs electes. S'estructura en onze punts:  "actuar amb lleialtat i servei a la societat catalana, promoure i preservar el respecte als Drets Humans i a la dignitat, mantenir una actuació honesta, imparcial i diligent, promoure la cultura de l'esforça personal i col·lectiu actuant amb integritat i rectitud i defugint privilegis i tractes de favor; garantir el funcionament eficient i eficaç de l'administració pública; actuar amb criteris d'austeritat i eficàcia en la gestió econòmica i impulsar transparència; actuar amb responsabilitat i respecte vers els drets de la ciutadania; vetllar per la protecció del medi ambient i el patrimoni, promou comportaments personals saludables; respectar l'autonomia dels mitjans de comunicació i finalment l'obligació d'informar els òrgans del partit de qualsevol il·legalitat, irregularitat o conflicte d'interessos".  Rovira ha assegurat que el partit serà al costat dels seus càrrecs públics: "el partit és per servir-vos a vosaltres que aneu a sevir els ciutadans", ha afegit. En una "nova i gran etapa", els ha desitjat sort i ha recordat que aquesta legislatura ha de servir com a "clau" perquè els ciutadans i els partits " de totes les sensibilitat del país" treballin per bastir el procés constituent. "Només superant les limitacions autonòmiques, fent la independència, és quan serem a l'alçada de servir els ciutadans", ha apuntat Rovira en el seu discurs al consell nacional.   Canvis a l'executiva Just abans del consell nacional s'ha reunit l'executiva del partit, que ha decidit, amb l'aval del CN,  modificar càrrecs en la direcció nacional arran de nomenaments de càrrecs de Govern. En aquest sentit, Eduard López, fins ara vicesecretari general de Coordinació Interna i Territori, assumeix la Vicesecretaria General d'Acció Política en substitució de Cesc Iglesias. Sergi Sabrià, portaveu i Secretari de Comunicació Audiovisual fins ara, assumeix la Vicesecretaria general d'Imatge i Comunicació en substitució d'Oriol Amorós . I finalment el fins ara secretari l'Organització, Isaac Peraire, entoma ara la Vicesecretaria general de coordinació  interna, Territori i Organització.

Summary: Els consellers d'ERC signen un compromís ètic per una "actuació honesta i lluny de "privilegis o tractes de favor"


El Departament de Salut ha confirmat un mort més per coronavirus aquest diumenge a la demarcació de Tarragona, que ja en suma 139 –128 al Camp i onze a l'Ebre. Pel que fa als positius per covid-19, se n'han confirmat 54 més i la xifra s'enfila als 1.474. Aquest diumenge hi ha 283 persones hospitalitzades – setze menys que dissabte. En concret, al Camp de Tarragona s'han confirmat un mort i 49 casos nous, la qual cosa eleva a 1.321 la xifra acumulada de positius. D'aquests, 251 persones es troben ingressades, 59 de les quals a l'UCI. A les Terres de l'Ebre, cinc nous casos eleven la xifra acumulada de contagis a 153. D'aquests, n'hi ha 32 d'hospitalitzats, nou dels quals a l'UCI. A l'Ebre no hi ha hagut cap víctima mortal i s'ha donat d'alta un pacient.

Summary: Un mort i 54 nous casos de coronavirus a la demarcació de Tarragona


El Consell per la República ha instat la ciutadania a "seguir mobilitzada" contra la sentència de l'1-O i ha exigit un referèndum "organitzat pel govern de Catalunya amb l'acord del govern espanyol i supervisat per autoritats internacionals". El Consell ha agraït les "mostres de rebuig a la injusta sentència" del Suprem i les ha considerat "un dels més grans exemples de la qualitat i excel·lència democràtica d'aquesta societat". També les veu un "exemple de maduresa democràtica" que no pot ser "de cap manera" perseguida per un estat "que intenta reprimir i coartar drets fonamentals". Per això reclamen que es retirin de Catalunya les policies espanyoles, que cessi la violència policial i l'amnistia "de tots els presoners polítics". "Exigim l'amnistia de tots els presoners polítics jutjats al Tribunal Suprem espanyol i l'alliberament immediat de tots els altres presoners polítics, la fi de totes les causes contra l'independentisme i el lliure retorn de tots els exiliats i exigim la celebració d'un referèndum d'autodeterminació, organitzat pel govern de Catalunya amb l'acord del govern espanyol i supervisat per autoritats internacionals", afirma el Consell en un comunicat. Alhora, els membres de l'entitat han volgut mostrar el "més absolut rebuig" a les maniobres de l'estat espanyol per "perseguir i tancar" l'aplicació del Tsunami Democràtic. En aquest sentit han exigit que el govern espanyol deixi d'utilitzar les institucions de l'Estat per "aplicar censura i reprimir les llibertats". Finalment, els membres del Consell per la República es comprometen a seguir treballant per desenvolupar una "institucionalitat republicana pròpia" que "garanteixi la llibertat i la democràcia".

Summary: El Consell per la República insta la ciutadania a "seguir mobilitzada" i exigeix un referèndum consensuat


Carme Forcadell, Dolors Bassa, Oriol Junqueras, Raül Romeva, Joaquim Forn, Josep Rull, Jordi Turll, Jordi Sánchez i Jordi Cuixart seran traslladat dels centres penitenciaris catalans on estan en presó preventiva a centres madrilenys previsiblement el 29 de gener, segons ha avançat el digital 'El nacional' i ha confirmat l'ACN. D'aquesta manera, els set polítics i els dos líders de la societat civil seran posats a disposició del Tribunal Suprem per la Direcció General de Serveis Penitenciaris de la Generalitat amb vistes al judici contra el procés independentista que podria començar entre la primera i la segona setmana de febrer a l'alt tribunal espanyol. Les dues dones seran ingressades a la presó Madrid I d'Alcalá de Henares, mentre que els set homes aniran a la Madrid V de Soto del Real. La data ha transcendit en un document del Tribunal Suprem que s'ha repartit a les defenses en què es donen per rebudes les comunicacions de la Direcció General de Serveis Penitenciaris de la Generalitat. Aquestes comunicacions informen del trasllat dels nou presos el 29 de gener a les presons de Soto del Real i d'Alcalá de Henares. Hi seran mentre duri el judici de l'1-O. El president del tribunal que jutjarà els presos, Manuel Marchena, ha informat aquest dimecres al ministre de l'Interior, Fernando Grande-Marlaska, que "previsiblement" el judici se situarà "en dates properes" al 5 de febrer. Fonts de la Conselleria de Justícia i del Ministeri de l'Interior informaven ahir que els Mossos s'encarregaran de fer el trasllat fins a Brians 2 –que és el centre d'enllaç entre serveis penitenciaris- i que llavors el trajecte el completarà la Guàrdia Civil directament fins a Madrid, sense fer cap parada entremig.

Summary: El 29 de gener, data prevista per al trasllat dels presos independentistes a Madrid


'La Masia' (1925) va ser un quadre especial per Miró. Inspirat en la seva casa d'estiueig a Mont-roig del Camp (Baix Camp), es considera un dels últims quadres d'estil figuratiu de l'artista fins al Miró més simbòlic. Una vegada acabat, però, no l'aconseguia vendre. Va ser Ernest Hemingway qui li va comprar quan es van conèixer a París gràcies a un 'crowdfunding' del segle XX que va impulsar entre els seus amics per poder regalar-li a la seva primera esposa. 'La masía. Un Miró para Mrs. Hemingway' (Publicacions de la Universitat de València), del professor i periodista Alex Fernández de Castro (Barcelona, 1966), relata els vincles entre l’artista i l’escriptor i és el resultat de cinc anys de recerca i documentació des de Mont-roig del Camp fins a Boston, passant per Barcelona i Palma. L’any 1925, Ernest Hemingway (Oak Park, Illinois, 1899) li va regalar a la seva primera esposa, Hadley, l’obra de Joan Miró 'La masia' (1925), que mostrava la casa d’estiueig de la família de l’artista a Mont-roig del Camp. Quan l’escriptor i Hadley es van divorciar, ella es va quedar amb la pintura.  El 1934, però, Hemingway va recuperar 'La masia' i ja no se’n va separar mai més. L'obra ha fet un recorregut que l'ha portat a recórrer diversos països del món fins arribar a la National Gallery of Art de Washington DC, on s'exposa actualment. L’any 1959, Miró va escriure a Hemingway i li va reconèixer que era un quadre al que donava una "importància capital, no només des del punt de vista artístic sinó també humà". "Em fa molt feliç que el tinguis tu", li explicava. Quan va morir l’escriptor, la tela va ser donada per la seva vídua, Mary Welsh, a la National Gallery of de Washington DC. Probablement, part de l'estima per l'obra li venia, segons Alex Fernández de Castro, perquè l'any que els pares de Miró van comprar la finca, el 1911, coincideix en el moment en què li van permetre dedicar-se professionalment a la pintura. A 'La masía. Un Miró para Mrs. Hemingway', Alex Fernández de Castro presenta el resultat d’una recerca documental exhaustiva a partir de la descoberta del Mas Miró,  'La masia' i la rellevància d’aquesta obra en les trajectòries personals i artístiques de Miró i Hemingway.  El volum repassa els orígens del pintor i l’escriptor, les dificultats dels seus inicis artístics, com es van conèixer en el París dels anys vint, i inclou anècdotes, com la passió compartida per la boxa. De fet, segons l'autor del volum, es tracta d'una "doble biografia contrastada" de Miró i Hemingway amb el quadre "com a fil conductor".  Ambdós artistes comparteixen la passió pel camp i el rebuig a les grans ciutats i Fernández de Castro creu que Hemingway va veure en 'La Maria' aquella "Espanya rural que tant li agradava". L'afició per la boxa i el conflicte amb els pares per dedicar-se professionalment a l'àmbit eren altres "punts d'encontre" entre Miró i l'escriptor.

Summary: Un llibre relata els vincles entre Miró i Hemingway a través del quadre 'La masia'


La portaveu del Govern, Neus Munté, ha assegurat aquest dimarts que l'executiu buscarà la forma d'esquivar un eventual aixecament del TC de la prohibició de les curses de braus, si és que finalment es produeix. Munté ha assegurat que treballaran per "impedir que aquesta sentència tingués cap efecte pràctic", igual que s'ha fet en matèria de desnonaments. "Serem molt ferms, no volem un país on es matin els animals o es faci patir els animals", ha remarcat en roda de premsa. En tot cas, la portaveu ha remarcat que el Govern no té constància que el TC estigui deliberant sobre el recurs del PP contra la prohibició de les curses de braus. "Esperarem a conèixer el resultat de les deliberacions, però serem molt ferms en la resposta que donem", ha avisat Munté sobre aquesta qüestió. La consellera ha destacat que "un dels principis de l'autogovern és la defensa dels animals", volent així situar aquesta qüestió en aquest àmbit i no en el sobiranista. També ha recordat que el suport a aquesta iniciativa al Parlament va ser molt ampli, fruit d'una iniciativa legislativa popular.

Summary: El Govern buscarà la forma d'esquivar un eventual aixecament del TC de la prohibició de les curses de braus


El Tribunal Català de Contractes del Sector Públic (TCCSP), un organisme tècnic independent adscrit a la Generalitat, ha acceptat la mesura cautelar plantejada per Endesa perquè l'Ajuntament de Barcelona no pogués resoldre aquest divendres el concurs d'adjudicació del nou contracte elèctric municipal. Segons ha pogut saber l'ACN, el consistori no hauria presentat la documentació requerida pel tribunal. L'òrgan ha paralitzat el procediment de contractació fins a la resolució del recurs estimant que podrien derivar-se "perjudicis de difícil o impossible reparació en cas de continuar el procediment". Endesa i Gas Natural Fenosa van recórrer el concurs, tot i que només la primera elèctrica en va demanar la paralització. Les grans elèctriques va interposar el 8 de febrer un recurs contra l’anunci de licitació i el plec de clàusules de l’acord marc per a la contractació del subministrament d’energia elèctrica de l’Ajuntament de Barcelona al Tribunal Català de Contractes del Sector Públic. En el recurs,  Endesa sol·licitava la suspensió del procediment fins que es dictés la resolució. El tribunal va sol·licitar llavors a l'òrgan de contractació del consistori barceloní l’informe i el pronunciament de les mesures provisionals del recurs, però  l'ajuntament no ha aportat la documentació sol·licitada, segons el document del tribunal al qual ha tingut accés l'ACN. A la resolució, que especifica que no entra a valorar el fons de l'assumpte, no s'hi pot interposar cap recurs Les grans elèctriques recorren el concurs L’Ajuntament de Barcelona va posar a licitació pública el contracte per l’enllumenat de la ciutat per un valor de 65 milions d’euros, però les grans companyies elèctriques, Endesa i Gas Natural, no s'hi van presentar i van recórrer el concurs.  Les companyies van explicar a l'ACN que no optaven al contracte de subministrament elèctric perquè el consistori no havia aclarit el contingut del conveni sobre pobresa energètica inclòs a les clàusules. Així, reclamen saber quines condicions hauran de complir abans de presentar-se i lamentaven la manca d’informació que ha facilitat el consistori barceloní en el contracte

Summary: Paralitzat el nou contracte elèctric de Barcelona a instàncies d’Endesa


L'exalcalde de l'Hospitalet de Llobregat Celestino Corbacho ha decidit mostrar el seu suport al projecte de Ciutadans d'Albert Rivera. Corbacho (ex del PSC però ara sense afiliació) ho ha fet a través d'un missatge gravat durant la presentació de la plataforma España Ciudadana que ha tingut lloc aquest dissabte al Moll de la Marina. L'exalcade i exministre de Treball de Zapatero ha assenyalat que Catalunya està vivint un moment de "dificultat" i ha criticat que hi hagi dirigents polítics que vulguin "derogar l'esperit de la transició i de la constitució espanyola". Precisament, l'exalcalde ha reivindicat la validesa de la carta magna espanyola, tot i que s'ha mostrat obert a la seva reforma. Amb tot, ha matisat, "només tindria sentit la reforma si ha de servir per a reforçar-la i poder mirar el futur des de la unitat".

Summary: Celestino Corbacho s'acosta a Cs i per primera vegada mostra el suport explícit al projecte de Rivera


El president ha sortit "colpit" després de rememorar la història d'aquest espai "on tanta gent ha patit" ACN Girona.-El president de la Generalitat, Quim Torra, ha fet una crida a la llibertat, a la pau i a la justícia en la seva visita al Memorial del Camp de Ribesaltes. Torra ha sortit "colpit i emocionat" d'un espai on ha rememorat "el patiment" de moltes persones que van emprendre el camí de l'exili. El president ha demanat que "mai més tornin a passar coses com aquestes" i ha mostrat el seu agraïment als responsables de l'actual museu per la feina que fan divulgant el que va passar en aquest camp. "Aquí molta gent ha patit, per injustícies, guerres i exili. És un lloc que ens ha de fer pensar", ha assenyalat el president de la Generalitat. Torra ha destacat el de Ribesaltes com un dels "més importants" de la Catalunya del Nord. La visita ha començat amb la rebuda de per part de la directora del museu, , a Quim Torra que durant dues hores ha recorregut la sala principal i els exteriors on es veuen les edificacions on s'hi estaven exiliats i presoners de guerra. Torra s'ha mostrat colpit al saber la història del camp, especialment perquè és un espai on van patir dones i nens. "M'he emportat un sentiment molt especial", ha explicat Torra, que ha demanat que "no es torni a repetir mai més una situació com aquesta".  Per Ribesaltes hi van passar exiliats de la guerra civil espanyola, posteriorment jueus que provinents d'Alemanya i víctimes del nazisme i perdedors de la guerra d'Argèlia. Va ser un camp de presoners que va acollir milers de persones que vivien en diferents edificacions repartides als afores de Ribesaltes. "Hem pogut conèixer un dels millors memorials de la Catalunya Nord que pot explicar molt bé el que va significar la retirada", ha assenyalat Torra, acompanyat de la seva dona i del delegat de la Generalitat a Perpinyà, Josep Puibert. Durant el recorregut, Torra ha saludat desenes de visitants del museu que vestien amb motius independentistes i que l'han reconegut. Bona part d'ells havien estat a l'acte del Consell per la República d'aquest dissabte a Perpinyà.

Summary: Torra fa una crida a la llibertat, a la pau i a la justícia en la seva visita al Memorial del Camp de Ribesaltes


El conseller d'Interior, Miquel Buch, ha assegurat aquest diumenge a la tarda que els Mossos d'Esquadra, els Bombers de la Generalitat i Protecció Civil seguiran al capdavant de la gestió de la seguretat, l'ordre públic i les emergències de Catalunya, al marge del coronavirus i l'aplicació de l'estat d'alarma per part del govern espanyol. Així, ha dit que els tres cossos continuaran protegint els catalans de la delinqüència, els incendis o les inclemències meteorològiques, entre altres, i ha lamentat que l'estat hagi "laminat les competències" de la Generalitat per aplicar "mesures de mínims i no de màxims". Buch s'ha reunit aquest diumenge a la tarda amb els màxims caps dels Mossos d'Esquadra, els Bombers de la Generalitat i Protecció Civil. La primera de les trobades ha estat per videoconferència, a través d'una tauleta electrònica i hi han participat també el secretari general d'Interior, Brauli Duart, el director general dels Mossos, Pere Ferrer, el comissari en cap, Eduard Sallent, i els comissaris Busqueta i Cristina Manresa. A la reunió amb Bombers hi havia, a banda de Buch i Duart, el director general de Prevenció i Extinció d'Incendis, Manel Pardo, el subdirector operatiu dels Bombers, David Borrell, i Antonio Ramos, subdirector general tècnic del cos. A la reunió de Protecció Civil, hi ha assistit la directora general, Isabel Ferrer, el subdirector  de Planificació, Sergio Delgado, i la subdirectora operativa, Imma Soler. Als tres cossos els ha volgut transmetre que segueixen estant al capdavant de la responsabilitat de gestionar les emergències i la seguretat del país, a banda del coronavirus, la gestió de la qual ha quedat en mans del govern espanyol. De fet, en declaracions a l'ACN, Buch ha estat crític amb el govern espanyol, a qui ha demanat que prengui mesures com les que ja va decidir fa uns dies i va demanar la Generalitat, sobretot en territoris amb xifres d'infectats pitjors que a Catalunya. "Allà no es van prendre mesures, i la malaltia va creixent; aquí hem pres mesures, que són coercitives i molestes, però efectives", ha contrastat. Per això, ha reclamat, un cop més, que el govern espanyol deixi treballar el català, que la ciutadania es confini i es protegeixi per tal de no propagar més el virus i no saturar el sistema sanitari. En aquest sentit, creu que "embolicar-se amb la bandera" i fer "patriotisme" no salva la ciutadania. Buch ha parlat amb el ministre de l'Interior, Fernando Grande-Marlaska, i li ha traslladat que els Mossos seguiran protegint els catalans més enllà del coronavirus.

Summary: Buch assegura que Mossos i Bombers seguiran protegint Catalunya al marge del coronavirus i l'estat d'alarma


Lleida tindrà un carrer dedicat a Neus Català abans que acabi l'hivern. Així ho ha anunciat aquest diumenge l'alcalde de Lleida, Miquel Pueyo, durant l'acte que s'ha celebrat al monument Fita en record dels 45 veïns i veïnes de Lleida que van ser deportats als camps de concentració nazis. Pueyo, però, no ha avançat la ubicació. L'acte, que s'emmarca en el Dia Internacional en Memòria de les Víctimes de l'Holocaust, ha comptat amb la participació d'autoritats de la ciutat, entitats i familiars de les víctimes i s'ha interpretat el Cant dels Ocells mentre es llegien els noms de les víctimes. L'acte ha finalitzat amb un minut de silenci.

Summary: Lleida dedicarà un carrer a Neus Català


Els accessos per a vehicles rodats als voltants del riu Segre ha Balaguer han estat tancats aquest dimecres per ''precaució'' davant l'augment de cabal a causa de les darreres pluges. L'alcalde de la capital de la Noguera, Jordi Ignasi Vidal, ha explicat que no hi ha motiu perquè hi hagi ''preocupació'' ja que no s'ha rebut ni l'avís que emet en aquests casos el CECAT, però sí que han decidit tallar els accessos per evitar que la gent aparqui en determinades zones i que després no hi hagi problemes per localitzar els propietaris dels vehicles. En només 24 hores, el cabal del Segre al pas per la ciutat ha passat de poc més de 8 metres cúbics per segon a superar els 55 metres cúbics per segon aquest dimecres al migdia. El desembassament dels pantans de la Noguera Pallaresa són en gran part els responsables d'aquest augment sobtat. L'augment de cabal al Segre a Balaguer es pot apreciar, principalment perquè l'aigua, en alguns punts ja supera els límits de la canalització i ha inundat part de la zona enjardinada amb herba. L'Ajuntament ha col·locat senyals de prohibit el pas en els punts on hi ha accés per als vehicles rodats i evitar així que els cotxes quedin estacionats en punts on en unes hores potser hi arriba l'aigua. Això no obstant, l'accés a peu a la zona de la canalització si que és possible i no hi ha cap restricció en aquest sentit. La de limitar el pas de vehicles a la canalització del riu a Balaguer és una mesura que s'acostuma a prendre cada any per aquestes dates, quan les pluges de la primavera i el desgel de la neu del Pirineu fa augmentar considerablement el volum de l'aigua. Aquest dimecres ja s'estan superant els 55 metres cúbics per segon quan la mitjana mensual no havia superat els 6 metres cúbics. Aigües avall, el cabal del riu també creix considerablement i a Lleida ja registra 72,9 metres cúbics per segon, mentre que a Seròs, poc abans d'arribar a la desembocadura a l'Ebre, són 165,9 els metres cúbics que porta el riu.

Summary: Balaguer tanca els accessos al riu Segre per precaució davant l'augment de cabal


Un agent antidisturbis (número 99.306)  que va actuar al Cap Cappont de Lleida l'1-O ha reconegut que "pràcticament" no hi va haver ferits i ha defensat l'actuació policial mentre li preguntava el lletrat de Cuixart, Benet Salellas. "Allò no va ser una massacre com alguns volen vendre, va ser una actuació exemplar", ha defensat. Un altre agent (110.336) ha reconegut que va veure com atenien una persona que estava a terra. "Es va interessar per ell?", li ha demanat. Una pregunta que ha tallat en sec el president, Manuel Marchena. Salellas s'ha queixat i ha dit que havia de preguntar allò que tenia inclòs en el seu escrit de defensa. "Pregunti només per fets que tinguin transcendència jurídica i no ho té preguntar pel sentiment piadós a un agent de l'ordre, ho hagi inclòs a l'escrit o no", li ha retret. Altres agents han relatat que hi havia nens "en primera línia" i també una persona amb cadira de rodes a l'EOI de Lleida.

Summary: Un antidisturbis que va actuar a Lleida: "Allò no va ser una massacre com volen vendre, va ser una actuació exemplar"


Un dels punts preveu que facin de mitjancers amb les entitats financeres per evitar desnonaments ACN Barcelona.-La consellera de Governació, Administracions Públiques i Habitatge, Meritxell Borràs, i la presidenta de Càritas Catalunya, Carme Borbonès, han signat aquest dijous un conveni de col·laboració en matèria de polítiques i programes d’habitatge social. Concretament, l’acord preveu que l’Agència de l’Habitatge de Catalunya i Càritas garanteixin l’accés a una llar a persones en situació de vulnerabilitat. L’entitat podrà presentar sol·licituds d’habitatge a la Mesa d’emergència de l’Agència en nom de les famílies vulnerables, i l’Agència n’adjudicarà l’ús si les peticions compleixen amb els requisits de la Mesa. A banda, l’Agència de l’Habitatge de Catalunya i Caritas faran de mitjancers entre les famílies i les entitats financeres per evitar desnonaments. Càritas, a més, serà la responsable de gestionar el parc públic adjudicat i fer els contractes de lloguer social, d’acord amb les necessitats de la persona beneficiària. Un altre dels apunts que inclou el conveni  és que Càritas podrà intervenir en el procés d’informació i tramitació de sol·licituds de les prestacions urgents, facilitant els requisits i les condicions per a aquestes ajudes i elaborant informes sobre la situació dels sol·licitants. El conveni també l’han subscrit el secretari d’Habitatge i Millora Urbana, Carles Sala, com a president de l’Agència de l’Habitatge, i el director de l’Agència de l’Habitatge, Jaume Font.

Summary: Governació i Càritas signen un conveni per garantir l’accés a l’habitatge de persones en situació de vulnerabilitat


El Gremi d'Hotels ha denunciat aquest divendres "l'impacte de la creixent oferta d'allotjament il·legal" i ha demanat a les administracions que hi posin límits. En un comunicat, el director general del Gremi, Manel Casals, ha assegurat que els "preocupa seriosament" que Barcelona es converteix en un destí on "s'hi val tot" i en el qual "tothom que tingui un pis pugui vendre habitacions sense cap control fiscal, sanitari o de seguretat". L'entitat ha fet referència al nou Decret de Reglament del Turisme de Catalunya que ha d'incorporar noves modalitats d'habitatge d'ús turístic com les llars compartides. Segons el Gremi, el lloguer turístic no professional d'habitacions "augmentarà la pressió" sobre les "àrees més congestionades de Barcelona" i deixarà sense efecte el Pla Especial Urbanístic d'Allotjaments Turístics (PEUAT).  D'altra banda, Casals ha argumentat que les noves regulacions del mercat de lloguer turístic que preparen les autonomies poden tenir altres impactes negatius com la pujada de preus de l'habitatge, una creixent dificultat per lluitar contra l'intrusisme, més molèsties per als veïns o la pèrdua de "qualitat i excel·lència" que fins ara ha definit l'oferta de la ciutat Barcelona.

Summary: El Gremi d'Hotels de Barcelona denuncia "l'impacte de la creixent oferta d'allotjament il·legal" i demana que es limiti


Fonts del PSOE descarten cap possibilitat d’entesa amb ERC després dels comicis ACN Madrid.-El líder del PSOE, Pedro Sánchez, assistirà almenys en sis ocasions a actes del PSC durant la campanya a les eleccions del 21D, segons apunten fonts del seu equip. Les mateixes fonts sostenen que no hi ha cap possibilitat d’entesa per a la formació d’un govern d’esquerres entre els socialistes catalans i ERC després dels comicis. En tot cas, apunten que davant un hipotètic bloqueig en els resultats de les eleccions, on podria ser que ni els partits independentistes ni els constitucionalistes assolissin la majoria absoluta i els comuns no decantessin la balança, caldrien “formules imaginatives” per superar la “dinàmica de blocs”. El seu objectiu: la investidura de Miquel Iceta com a via per trencar el “bloqueig” que, apunten, es viu a Catalunya. El mateix líder del PSOE, Pedro Sánchez, ha descartat una entesa amb els “independentistes” aquest dijous en una entrevista a TVE, on també ha apuntat que el PSC no investirà en cap cas la candidata de Ciutadans al 21D, Inés Arrimadas, com a presidenta de la Generalitat. “El PSC no farà president cap formació ni candidat que abraci l’independentisme, i tampoc “opcions polítiques de dretes”, ha afirmat en una entrevista a TVE.  Segons Sánchez, els socialistes catalans, igual que el PSOE, volen “un govern que defensi la convivència, la concòrdia, l’autogovern, i que faci polítiques d’esquerres” perquè a Catalunya “hi ha molta gent que està patint les conseqüències del secessionisme” i “avui estem pitjor que fa cinc anys”. Després del 21D, ha dit, cal “superar la dinàmica de blocs” i “obrir un nou temps”.

Summary: Sánchez descarta que el PSC investeixi Arrimadas com a presidenta


Després del seu pas pel festival Temporada Alta (2019), 'Els Somnàmbuls' obrirà la temporada 2020/21 a l’Escenari Joan Brossa, del 16 de setembre al 4 d'octubre. La coproducció de Punt Produccions Teatrals i la Sala Planeta s'inspira en 'Design for living' de Noël Coward i reflexiona sobre la felicitat i l'amor a través de la relació entre tres amics: Genís (Genís Casals), Laura (Laura Pujolàs) i David (David Marcé, un rostre televisiu que ha participat en produccions com 'Mira lo que has hecho 3' (Movistar +), '45 revoluciones' (Bambú Producciones i Atresmedia), 'Cites' (TV3) o 'Polònia' (TV3)). L'obra donarà el tret de sortida del nou curs teatral a la petita sala del Born, amb representacions de dimecres a diumenge fins al 4 d'octubre.  L'Escenari Joan Brossa té programats tres espectacles més en aquest inici de nou curs, condicionat per les mesures sanitàries de control del coronavirus, la més dura per les sales, l'aforament reduït al 50%.  Després d''Els somnàmbuls', de Llàtzer García, el teatre acollirà 'Equus', de Peter Shaffer, a càrrec de la companyia Cop de Teatre. L'espectacle, que es veurà del 7 al 25 d'octubre, forma part de l'"itinerari contra el feixisme", que ha dissenyat la sala.  En les mateixes dates, i dins del mateix itinerari, es veurà 'Sobre la tirania' (basat en el llibre de Timothy Snyder 'On tyranny'). Les seves "lliçons per sobreviure a l'autoritarisme del segle XXI" han estat adaptades dramatúrgicament per Carles Grau.  I en darrer lloc, a partir del 28 d'octubre i fins al 15 de novembre, serà el torn de 'Carrer de Txernòbil', una obra amb direcció i dramatúrgia de Joaquim Armengol que es basa en el llibre 'La pregària de Txernòbil' del Premi Nobel de Literatura Svetlana Aleksiévitx. L'única intèrpret de l'espectacle és Evelyn Arévalo.

Summary: 'Els somnàmbuls', de Llàtzer García, obrirà la temporada a l'Escenari Joan Brossa


Els Mossos d'Esquadra han detingut aquesta tarda un home per la presumpta implicació en la mort d'un altre ahir a Dosrius (Maresme). El cos policial investigava la troballa del cadàver de la víctima, que va aparèixer dilluns cap a dos quarts de nou del vespre al camí de Sant Andreu de Llavaneres. En un principi s’investigava si es tractava d’una mort dolosa, criminal, accidental o per problemes de salut. Ara s’ha detingut aquest individu que es relaciona amb el decés. (S’afegeix que hi ha hagut una detenció relacionada amb el cas)

Summary: ACTUALIZACIÓ:Detenen un home en relació amb la mort d’un altre a Dosrius


La líder de C's a Catalunya, Inés Arrimadas, ha constatat aquest diumenge que molts votants d'UDC i CDC desitgen un projecte de "regeneració de tota Espanya" impulsat des de Catalunya i que hi hagi un president català a la Moncloa. D'aquesta manera, la dirigent 'taronja' ha volgut captar el vot del catalanisme moderat, sobretot dels orfes de la formació democratacristiana, que creu que confiaran en C's davant d'un "moment històric". "Estem davant del repte dels que volen trencar la convivència traient Catalunya d'Espanya i dels que volen impulsar polítiques populistes a l'Estat", ha argumentat. A més, ha tractat de seduir els simpatitzants desencants del PP prometent "estabilitat" i recordant-los que Mariano Rajoy "s'ha arraconat" en lloc de fer prevaldre la victòria blava el passat 20-D. En un acte de campanya a Vilassar amb militants del partit, Arrimadas ha apel·lat al vot del catalanisme moderat. S'ha mostrat convençuda que molts votants de l'extinta CiU comparteixen fil per randa el projecte de reformes al conjunt de l'Estat que propugna C's. "Estem en moment molt important per Catalunya i tota Espanya i estic convençuda que votants que havien votat UDC i CDC ara el que volen és un projecte de regeneració de tota Espanya i tenir, per què no, un president català, i un projecte d'impuls i reformes des d'un partit nascut a Catalunya", ha asseverat. Al llarg de la campanya, Ciutadans ha tret pit d'ADN català per seduir la bossa de votants desencants amb les opcions nacionalistes. El cap de llista del partit per Barcelona a les properes eleccions al Congrés, Juan Carlos Girauta, ha reconegut que esperen captar l'atenció dels orfes d'UDC, que sap que no viraran a CDC i que no apostaran pel PPC. Uns comentaris que han aixecat la reacció de la portaveu democratacristiana, Montse Surroca, que ha assegurat que votarà en blanc el proper 26 de juny perquè "el catalanisme està absent" en les properes eleccions. Arrimadas ha preferit obviar aquest posicionament i aquest diumenge ha tornat a tractar de captar l'atenció dels simaptitzants d'Unió assegurant que els seus votants són "persones amb seny" conscients del moment "històric" que travessen tant Catalunya com l'Estat. I és que estem, ha dit, davant de dos "reptes": l'independentisme i l'auge del populisme de la mà d'Units Podem. D'altra banda, Arrimadas ha carregat contra el PP de Mariano Rajoy, a qui ha deixat en evidència per haver estat "el primer partit de la democràcia en deixar perdre" la primera posició obtinguda en uns comicis estatals tancant-se en si mateix sense ni tan sols pretendre teixir acords. "Mai quedar primer havia valgut tant poc", ha etzibat. Davant d'aquesta situació, ha dit que bona part dels votants del PP poden sentir-se identificats amb el projecte d'"estabilitat" que defensa C's, que aposta pel "sentit comú", ha dit. A preguntes dels periodistes, la líder de Ciutadans a Catalunya, també ha negat que el pacte segellat entre Albert Rivera i Pedro Sánchez els pugui passar factura en clau electoral perquè els seus votants –i també els del PP, ha afegit- valoren positivament que C's hagi portat el PSOE "a la moderació" gràcies a l'acord assolit.

Summary: Arrimadas constata que molts votants d'UDC i CDC desitgen el projecte de canvis que proposa C's


El projecte Life Potamo Fauna per a la conservació de fauna fluvial d'interès europeu a la xarxa Natura 2000 ha permès alliberar exemplars de nàiades criats en captivitat a 27 nous punts de les comarques gironines. L'objectiu és crear nous nuclis a les conques dels rius Ter, Fluvià i Muga en indrets on ja hi havia hagut colònies d'aquest mol·lusc però que en les últimes dècades havia desaparegut. A més a més, també s'han reforçat els nuclis de 15 punts més per consolidar les poblacions d'aquest mol·lusc en risc d'extinció. En els últims dos anys, s'hauran alliberat més de 4.500 juvenils criats en captivitat al laboratori que el Consorci de l'Estany té a Porqueres, a banda d'altres estratègies com ara traslladar exemplars salvatges a noves indrets. El projecte amb fons europeu finalitza aquest any i caldrà esperar com a mínim quatre anys més per veure si els alliberaments han funcionat. Els tècnics, però, són optimistes després de constatar que ja hi a poblacions de nàiades consolidades en indrets on ja s'han fet alliberaments, com ara a alguns recs de sortida de l'estany de Banyoles. El projecte Life Potamo Fauna va començar el 2014 i entre els objectius fixats hi ha la recuperació de poblacions de nàiades 'Unio mancus' i 'Unio ravoisieri' que estan en risc d'extinció a mig termini. Concretament, el que els científics s'han proposat en aquests quatre anys ha estat crear de 2 a 4 noves localitzacions amb nàiades a cadascun dels sis espais naturals de la Xarxa Natura inclosos en el projecte. Això inclou les conques de rius com ara els rius Brugent, Ter, Fluvià, Llèmana i l'estany de Banyoles, entre d'altres.  En xifres, el que s'ha fet ha estat reintroduir de nou aquesta espècie a 27 localitats de les conques del riu Ter, Fluvià i Muga on anteriorment n'hi havia hagut però que actualment havia desaparegut i reforça les poblacions a 15 indrets més. Entre l'any passat i aquest, s'han alliberat més de 4.500 juvenils criats en els últims 5 anys captivitat al laboratori del Consorci de l'Estany de Porqueres. Aquesta, però, no ha estat l'única estratègia, ja que també s'han deixat anar prop de 4.000 peixos infestats amb larves de gloquidis, una de les fases necessàries per a la seva reproducció.  Des del 2016, s'han dut a terme dues noves actuacions que no estaven contemplades al projecte però que els tècnics han cregut que calia experimentar. D'una banda, s'han sembrat més de 90.000 juvenils nascuts el 2017 -fan molt pocs mil·límetres de mida- i també s'han traslladat uns 750 exemplars de nàiades salvatges que es trobaven en colònies ben poblades fins a nous indrets (traslocament). Cal dir que, com més petit és l'exemplar, menys probabilitats de supervivència té.  Ara caldrà esperar com a mínim uns quatre anys per veure si les actuacions han estat un èxit. Malgrat tot, els tècnics es mostren optimistes pels resultats preliminars que ja tenen. Segons explica el coordinador del projecte, Quim Pou, han pogut constatar que hi ha un percentatge prou elevat d'exemplars supervivents en alguns dels trasllats que s'han fet amb exemplars salvatges. Destaca també el cas d'alguns recs de sortides de l'estany de Banyoles on ja es van fer repoblacions en l'anterior projecte Life i on actualment ja hi ha poblacions consolidades. "Sabem que l'estratègia és bona i confiem que en quatre anys s'hauran creta més de 20 nuclis nous de nàiades", afegeix Pou. Mes de 26.000 juvenils alliberats a la Garrotxa Aquest dilluns s'han alliberat prop d'un centenar d'exemplars a la zona de la Moixina d'Olot. Al Parc Natural de la Zona Volcànica de la Garrotxa s'han alliberat amb aquest projecte més de 1.300 juvenils de més d'un any de vida, 25.000 més de menys d'un any així com uns 1.100 peixos infestats. En aquesta zona s'han fer repoblacions a 6 indrets, dels quals 3 són espais nous on ja no quedava cap exemplar i la resta, són indrets on s'ha volgut reforçar la seva presència. El director del parc, Xavier Puig, ha recordat que van ser pioners en la cria de nàiades en captivitat des del 1993 fins al 2004 però que després el projecte es va interrompre. Amb aquest Life ara s'ha donat un nou impuls per "reactivar" les repoblacions a la zona.  El futur del laboratori de Porqueres El projecte Life Potamo Fauna finalitza aquest 31 de desembre però caldrà mantenir algunes actuacions de seguiment i control de les nàiades per garantir la continuïtat dels repoblaments. A nivell de Laboratori, Pou ha admès que caldrà buscar nous recursos per mantenir aquestes instal·lacions pioneres a Europa. I ha recordat que en els set anys que porta en funcionament ha permès avançar molt les tècniques de cria i engreix de les nàiades en captivitat i reduir la mortalitat dels exemplars en el procés. Actualment compta amb més de 2.000 exemplars juvenils que podran ser alliberats en els pròxims anys.  Les nàiades són uns musclos d’aigua dolça que viuen mig enterrats en el sediment i s’alimenten filtrant les partícules de l’aigua. Cada exemplar pot filtrar 70 litres d'aigua per dia i són un indicador del bon estat ambiental. El Life Potamo Fauna compta amb un pressupost d'1,9 milions d'euros, dels quals la meitat són finançats amb fons europeus. A part de les nàiades, també se centra en la recuperació d'altres espècies com la tortuga d'estany o el cranc de riu de potes blanques, entre d'altres.

Summary: Alliberen juvenils de nàiades criats en captivitat a 27 nous punts de les comarques gironines per repoblar l'espècie


La ferida del Gloria al litoral de la Costa Daurada encara és visible un mes després del temporal. La majoria de platges tarragonines pateixen manca de sorra i continuen amb desperfectes pendents de reparar. A l'espera de les ajudes d'1,5 MEUR que Costes preveu destinar a la zona, alguns ajuntaments com el de Salou han començat a traslladar una gran quantitat de metres cúbics de sorra per guanyar temps. Mentre al Baix Gaià les afectacions no va ser massa quantioses, platges com la Llarga de Tarragona i la de la Pineda, a Vila-seca, trigaran temps a recuperar l'aspecte que tenien abans. La Setmana Santa és la data límit per a un territori que la campanya passada va rebre 4,9 milions de turistes i va generar 19 milions de pernoctacions. A la ciutat de Tarragona la platja més afectada pel temporal va ser la Llarga. Encara s'hi poden veure els desperfectes causats pel Gloria en forma de plaques de formigó trencades, manca de sorra, o canonades a mig arreglar. El conseller de Territori de l'Ajuntament de Tarragona, Xavier Puig, assegura que de cara a l'inici de la temporada turística tot allò essencial estarà en funcionament, en part gràcies als diners arribats des de l'Estat.   A la platja Llarga hi ha el càmping Las Palmeras, un dels més afectats i que treballa a contrarellotge. El president de l'Associació de Càmpings Costa Daurada i Terres de l'Ebre, Joan Antón, estima que en tota la demarcació els danys a aquests establiments superaran el mig milió d'euros, però es mostra confiat que tant els negocis com les platges estaran a punt per Setmana Santa.   Tots dos reflexionen sobre el futur de la costa tarragonina i com es veurà afectada pel canvi climàtic. Puig avança que després del temporal "la forma i la configuració de les platges haurà variat", una situació a la qual tothom s'hi haurà d'acostumar. Des dels càmpings, Antón també reconeix que hi haurà "circumstàncies excepcionals" que obligaran els empresaris a adaptar-s'hi. "Ja tenim plans de seguretat i d'evacuació, perquè la seguretat dels clients és el més important. Estem preparats per fer-ho", assegura. Salou mou 15.000 metres cúbics de sorra  A Salou el temporal va ocasionar danys per un import d'1,5 milions d'euros. La principal afectació a la capital de la Costa Daurada ha estat la pèrdua de sorra de platges com la Llarga -on la virulència del temporal va esgarrapar unes dunes històriques de grans dimensions-, Llenguadets i Capellans. Per contra, les de Ponent i Llevant n'han rebut un excedent i l'Ajuntament preveu traslladar 15.000 metres cúbics de sorra d'unes a les altres. Les feines es fan amb l'ajuda d'excavadores i camions, a més d'una draga que també actua al port. El consistori assumeix la despesa d'aquest transvasament i la reparació dels accessos per tal de tenir-ho tot a punt per a residents i turistes. "Això no vol dir que no demanem ajuts a les administracions superiors, però de moment no en tenim cap", puntualitza l'alcalde, Pere Granados. En paral·lel, a partir d'un estudi encarregat a la UPC el consistori treballa en un pla per combatre la regressió del litoral. En lloc de construir dics, s'aposta per solucions "naturals" i "respectuoses" amb el medi ambient com ara el dragatge i la plantació de vegetació per contenir la sorra. "Davant el canvi climàtic la nostra obligació és preservar el medi ambient per a les generacions futures", afegeix Granados.  Per la seva banda, a Cambrils els danys de la tempesta es valoren en prop de 200.000 euros. S'han fet actuacinos d'emergència relacionades amb l'abastament d'aigua potable, el sanejament, adequacions de camins i vials, i restabliment d'esculleres. El Gloria va deixar zones de platja i carrer inundats, passejos plens de sorra, i danys en les passarel·les de fusta, les dutxes de les platges i mobiliari, que caldrà restituir de cara a la temporada turística. L'entorn dels nombrosos barrancs i rieres que passen pel municipi també se'n van veure afectats.  Tot a punt a Torredembarra  A Torredembarra el temporal va inundar el passeig marítim i els carrers adjacents de Baix a Mar, en un dels episodis més intensos que es recorden a la zona. La principal tasca que s'hi ha hagut de fer és retornar al seu lloc la sorra que va desplaçar les onades. "Tret d'alguna afectació al port, no hi ha hagut danys materials greus. A falta d'algun petit retoc, la platja està preparada, el passeig net i els restaurants oberts", subratlla l'alcalde, Eduard Rovira. Els negocis de primera línia van patir els efectes de l'acumulació de sorra i de l'entrada d'aigua de mar. El restaurant Xaloquell ha hagut de canviar una vintena de taules, jardineres i tendals. El cost d'aquests desperfectes i del menjar malmès per la manca de llum s'enfila als 6.000 euros. La propietària, Joaquima Girola, explica que espera cobrar aviat de l'assegurança perquè les reparacions les han hagut d'avançar de la seva butxaca. Tot i això, destaca que fa dies que funcionen a ple rendiment.  A Altafulla tampoc no es van registrar grans danys, tret d'una dutxa arrossegada per l'aigua i tres que van patir danys a la base. Segons explica la coalcaldessa i regidora de Medi Ambient, Alba Muntadas, com que la voluntat del consistori era reduir el nombre de dutxes a la platja, les que han quedat afectades es retiraran i no es reposaran. Aquí s'està pendent d'escampar la sorra recuperada del passeig marítim per tota la platja. Al municipi de Creixell la zona més afectada pel temporal ha estat la urbanització del Port Romà i la platja. La regidora de Turisme, Sílvia Farrero, recorda que es van trencar fanals, senyals, blocs de formigó i cablejat, i que es van haver d'obrir d'urgència sortides a la platja per facilitar l'evacuació de l'aigua, fer murs de sorra per evitar l'entrada d'aigua del mar, actuacions amb els pous, i destapar passarel·les i dutxes colgades de sorra, entre d'altres. En aquesta zona, com a Roda de Berà, també es va haver d'enretirar la zona acumulada al passeig. Factura milionària a Vila-seca i a Mont-roig del Camp A Vila-seca, les afectacions del Gloria a la platja de la Pineda es xifren en 3,4 MEUR. Després de la neteja inicial, el 6 de febrer el consistori va iniciar la reparació dels serveis afectats. Això ha inclòs la retirada i enderroc de dutxes i arquetes de serveis, que s'hauran de renovar durant els propers mesos. Mentrestant, la platja té una important manca de sorra i hi proliferen les pedres. Això es preveu resoldre al maig quan, tal com es fa des de fa anys, l'Autoritat Portuària de Tarragona farà una aportació de 100.000 metres cúbics de sorra. A Mont-roig del Camp, amb danys valorats en prop de 4,9 MEUR, el consistori ha fet la neteja de les zones més accessibles i concorregudes com el passeig de la Platja Cristall. A més, l'Ajuntament va enviar la valoració de tots els desperfectes del temporal a Costes de l'Estat, Diputació de Tarragona i Generalitat, amb la intenció d'acollir-se a ajuts. Caldrà reparar diverses cales que continuen amb els accessos tallats.  A Vandellòs i l'Hospitalet de l'Infant, l'ajuntament ha valorat inicialment els danys en prop de 200.000 euros. A la zona de l'Arenal s'han hagut de retirar molts metres cúbics de sorra que es van desplaçar a causa de la llevantada i s'està pendent de tornar-la a escampar per la platja. A l'Almadrava s'esperarà a veure si la platja es regenera de forma natural. El consistori també demanarà ajuts a la Generalitat i al govern espanyol.

Summary: Manca de sorra i desperfectes per reparar a la Costa Daurada un mes després del Gloria


El plenari de la Diputació de Tarragona ha aprovat aquest divendres dues mocions per rebutjar les càrregues policials de l'1-O. D'una banda, el grup de CiU i d'ERC ha presentat una moció per condemnar "tota violència injustificada generada pel govern de l'Estat contra veïns", on també ha exigit la retirada de la Policia Nacional i la Guàrdia Civil a Catalunya i ha demanat la mediació de les institucions europees. El text ha estat aprovat amb 18 vots a favor, cinc abstencions –del grup socialista- i un en contra –de Ciutadans. D'altra banda, també ha prosperat la moció del PSC que condemna "l'abús de la força" per part dels cossos de seguretat de l'Estat, a més de fer una crida al diàleg. Els cinc vots a favor del PSC, les 18 abstencions –d'ERC i PDECAT- i el vot en contra del diputat de la CUP han permès aprovar el text. En aquesta sessió, no ha assistit el diputat del PP.

Summary: La Diputació de Tarragona condemna "l'abús de la força" i la "violència injustificada" de l'1-O


L'Ajuntament de Girona ha aprovat aquest divendres en Junta de Govern l'inici de l'expedient de licitació de la reforma del fossat i la substitució dels ponts grua de la planta de residus de Campdorà. Es tracta d'una actuació "prioritària" previstes a la primera fase d'obres de la incineradora municipal. El contracte ha sortit a licitació per 1,1 MEUR. La previsió és que un cop s'hagin adjudicat els treballs durin quatre mesos. Les obres inclouen l'ampliació de la nau del fossat pels dos laterals per dotar-la de zones de manteniment dels pont grua. Pel què fa als ponts, se substituiran els actuals per instal·lar-ne dos que permetran maniobrar des d'únic punt d'operacions. També es canviarà la compactadora i els contenidors de residus existents. El vicealcalde i regidor de Sostenibilitat, Eduard Berloso, diu que les actuacions significaran un "pas important" per millorar el rendiment energètic i la productivitat de la planta respectant els "criteris ambientals". A hores d'ara, la planta està aturada i la previsió és que, durant les obres del fossat, es busquin alternatives per dipositar els residus.

Summary: Girona treu a licitació la reforma del fossat i la substitució dels ponts grua de la planta de residus de Campdorà


La Intersindical-CSC ha convocat vaga general des del dilluns vinent, 30 d'octubre, fins al dijous 9 de novembre. Durant el cap de setmana decidirà si la manté i per quants dies. Fonts del sindicat han explicat que duran a terme l'aturada en cas que constatin que l'aplicació de l'article 155 de la Constitució afecta els drets laborals i amenaci els treballadors de desenvolupar la seva tasca "amb normalitat".  Per la seva banda, el Departament de Treball ha decretat serveis mínims. Es garantirà un 33% a Rodalies Renfe. Per al metro, autobusos urbans, tram i FGC, un 50% en hores punta (6.30h a 9.30h i de les 17.00h a les 20.00h) i un 25% en hores vall. L'aerobús haurà de tenir un 50% de les freqüències habituals. Es garanteixen les urgències mèdiques. A les escoles hi haurà un mínim d'un docent per a cada 6 aules a Infantil i Primària i un per a cada 4 classes per als centres d'educació especial. En llars d'infants, cal un terç de la plantilla, la mateixa ràtio que per a horari de menjador i activitats complementàries.  La Intersindical-CSC ja va convocar vaga general de l'11 al 16 d'octubre, però finalment la va desconvocar després que Foment del Treball demanés al TSJC que la suspengués. La patronal va considerar-la de "caràcter polític", "il·legal" i "abusiva".  El 3 d'octubre, la Intersindical-CSC va ser un dels sindicats que van cridar a la vaga general, juntament amb CGT, Intersindical Alternativa de Catalunya (IAC) i COS. En aquella ocasió, l'aturada també estava prevista inicialment per a més dies però només es va acabar executant el dimarts 3.  Serveis mínims Pel que fa a la ràdio i televisió públiques, els serveis mínims són del 50% en els continguts habituals en els seus canals, emissores i portals. En els serveis funeraris, la recollida dels difunts fins a les sales de refrigeració haurà de ser com a mínim del 85%.  Quant a l'assistència sanitària en centres públics i privats, cal garantir el normal funcionament del servei d'urgències, així com els tractaments de radioteràpia i quimioteràpia en situacions urgents i de necessitat vital i en les ocasions que consideri el facultatiu. Els centres d'assistència extrahospitalària també han de garantir les urgències, un servei que es prestarà com a mínim amb el 25% de la plantilla. El servei de neteja en centres hospitalaris ha de mantenir l'activitat normal en les àrees d'alt risc.  El decret del Departament de Treball també afecta els jutjats, que han d'aportar els 100% dels efectius a cada guàrdia, a més d'un mínim en diversos àmbits.

Summary: La Intersindical-CSC convoca vaga general del 30 d'octubre al 9 de novembre i el cap de setmana decidirà si la manté


Catalunya ha registrat una taxa d’abandonament escolar del 18% durant el 2016, per sota la mitjana espanyola que se situa en el 18,98%, segons ha informat el Ministeri d’Educació, Cultura i Esport en relació a les dades extretes de l’Enquesta de Població Activa (EPA) d’aquest dijous. Així, des de l’any 2008, quan s’inicien els descensos d’aquesta taxa, s’ha produït una baixada de 14,9 punts, respecte al 2011 la caiguda és de 8,2 punts i el descens en el darrer any és de gairebé un punt. En el conjunt de l’Estat, l’abandonament escolar primerenc en les dones és del 15,1% i en els homes és del 22,7% (7,7 punts de diferència). Així mateix, la millora de l'abandonament escolar en els homes és d'1,3 punts, xifra superior a la de les dones (0,7 punts). Si es considera l'evolució des de 2008, la disminució de l'abandonament escolar dels homes es força més destacada (15,3 punts) que la de les dones (10 punts). Les comunitats autònomes que presenten la taxa més baixa són el País Basc (7,9%) i Cantàbria (8,6%) mentre que la més elevada correspon a Múrcia (26,4%) i les Illes Balears (26,8%).

Summary: Catalunya registra una taxa d’abandonament escolar del 18% durant el 2016


La instal·lació és una clara aposta per a la innovació ACN Barcelona.-El Parc del Tibidabo ha estrenat aquest dissabte la primera atracció de realitat virtual de Catalunya. Sota el nom de 'Virtual Express', la instal·lació és una clara aposta per a la innovació que transforma l'antic tren 'Tibidabo Express' amb unes ulleres de realitat virtual que permeten gaudir d'una nova experiència. Aquest estiu els visitants també podran gaudir d'un espectacle de 'mapping' nocturn que combina les tècniques més avançades i que té les Mascotes del Parc com a protagonistes. Paral·lelament, s'ha posat en marxa la iniciativa 'Tibidabo solidari', amb la qual s'ha posat a disposició dels centres amb pocs recursos o necessitats especials visites becades. Fins ara n'han gaudit 4.000 infants i s'espera que durant els mesos de calor en puguin gaudir unes 6.900 persones. Enguany el parc d'atraccions ha rebut 376.961 persones, un 8% més que l'any anterior. Aquest juliol han passat per les instal·lacions 133.486 visitants, un 16% més que el mateix mes de l'any passat.

Summary: El Tibidabo estrena la primera atracció de realitat virtual de Catalunya


El Parc Natural de l'Alt Pirineu ha anunciat que regularà l'accés de visitants per evitar la massificació en indrets com la Pica d'Estats, el Pic de Sotllo o Sant Joan de l'Erm. La direcció del parc ha decidit fer un crit d'alerta després de la multitud d'excursionistes que s'han apropat a la zona aprofitant el pont de la Diada, sovint amb actituds incíviques, sense l'ús de mascaretes i obviant les distàncies de seguretat. En un fil al Twitter, el Parc Natural de l'Alt Pirineu ha adjuntat instantànies d'una cua de muntanyencs per fer-se la fotografia al cim de la Pica d'Estats (3.143 metres), gent banyant-se en estanys alpins –activitat prohibida- o d'una llarga filera d'autocaravanes a la carretera cap a l'estació de Sant Joan de l'Erm. Una última fotografia mostra una munió de gent a la tartera de port de Sotllo, hàbitat de la sargantana pallaresa, una espècie protegida i en perill d'extinció. "Tot això ens porta a establir un sistema de regulació de l'accés a la zona conjuntament amb Àreu, ens local propietari dels terrenys i els accessos en aquesta forest comunal, i l'Ajuntament d'Alins", ha avançat la direcció del Parc Natural de l'Alt Pirineu, adscrita al Departament de Territori i Sostenibilitat. L'entitat no ha donat més detalls però ha precisat que la regulació "serà com s'acordi amb l'EMD d'Àreu per evitar que es col·lapsin els aparcaments".

Summary: El Parc Natural de l'Alt Pirineu critica la massificació a la Pica d'Estats i anuncia que regularà l'accés


Els Mossos d'Esquadra, els vigilants de seguretat de Renfe i la Policia Local de Blanes (Selva) sumaran "esforços" per reforçar la vigilància policial i evitar futures agressions als trens de rodalies. Aquesta és la voluntat dels tres cossos de seguretat després d'una reunió aquest dilluns a la tarda a l'Ajuntament de Blanes. L'objectiu de la trobada era parlar sobre l'agressió que havien patit tres vigilants de seguretat la matinada del diumenge 1 de desembre a l'estació de Pineda de Mar (Maresme) en un tren que venia de Blanes. De tota manera, l'alcalde de Blanes, Àngel Canosa, ha plantejat que "el problema no és l'origen del tren" i ha demanat millorar la coordinació entre cossos i augmentar els esforços de tots els cossos. D'aquesta manera, Canosa ha especificat que aquest dilluns han posat en comú "que no hi hagi un cos o un altre que es posi en funcionament" a partir d'un dispositiu especial, sinó "que siguin tots els cossos que es posin en marxa" per "garantir la seguretat dels passatgers" que utilitzen el servei de rodalies. En aquest sentit, l'alcalde ha apuntat que en un principi la reunió ha començat "amb punts de vista diferents" del conflicte, però Canosa ha volgut remarcat que "no hem de pensar on s'havia generat el problema". Entre d'altres coses, el batlle ha recordat que "l'incident no es va produir a Blanes", però que els preocupa que el servei de rodalies funciona bé i per això s'han implicat en la reunió. Una de les possibles sortides que hi veuen és "un sistema de comunicació més directe" entre cossos de seguretat "sense problemes de torns de treball" que a vegades complica les converses entre agents dels cossos i també amb els vigilants de seguretat de Renfe. Dos detinguts a Pineda L'agressió de tres vigilants de seguretat la matinada de l'1 de desembre es va saldar amb la detenció de dos joves a Pineda de Mar. Es tracta d'un noi de 19 anys i un altre menor d'edat i se'ls imputa un delicte de lesions, un de lesions amb amenaces per al menor d'edat i un altre de danys pels dos joves. L'agressió es va produir després que els detinguts tornessin de festa de Blanes amb un dels primers trens de tornada a Barcelona. En la tornada, dos grups de joves es van enfrontar i quan els vigilants els van intentar separar, van resultar ferits. Un dels empleats de seguretat va necessitar quatre punts de sutura en una ferida. Un altre va rebre l'impacte d'una pedra en un ull. I l'altre va patir una contusió en un braç. Des de Renfe han assegurat que aquests incidents no s'havien produït mai abans en aquesta línia, però sí que s'havien viscut situacions similars a Sabadell, Vic o Manresa.

Summary: Mossos d'Esquadra, vigilants de Renfe i Policia Local de Blanes sumen "esforços" per evitar agressions als trens


El nou president de la Generalitat, Carles Puigdemont, s'ha estrenat aquest dimecres en el càrrec rebent al seu despatx l'alcalde d'Artesa de Lleida (Segrià), Pere Puiggros, que ha estat acompanyat pel primer tinent d'alcalde, Benjamí Mor, i que simbòlicament ha dut la vara del municipi. Puigdemont, que procedeix del món municipalista i que fins la setmana passada va ocupar la presidència de l'Associació de Municipis per la Independència, va prometre que tindria una audiència amb el primer batlle que li ho demanés. Segons fonts del Govern, la trobada no té cap altre objectiu que establir una presa de contacte entre els representants d'aquest petit poble d'uns 1.500 habitants i el cap del nou executiu català. Puigdemont també té previst assistir aquest vespre al partit de la Copa del Rei entre l'Espanyol i el Barça al camp de Cornellà-El Prat.  El president del govern espanyol en funcions, Mariano Rajoy, ha insistit aquest dimecres des del Congrés dels Diputats que els serveis jurídics del govern espanyol "faran un informe" sobre la forma elegida per a la presa de possessió del 130è president de la Generalitat, Carles Puigdemont, -on no es va citar el rei ni la Constitució- "i a la vista d'aquest informe prendrem les decisions que ens semblin ajustades a la legalitat vigent i als interessos generals de tots els espanyols". Segons Rajoy, l'executiu espanyol actua en la línia que va anunciar ell mateix el diumenge just abans de la investidura de Puigdemont, "quan vaig dir que no en deixaria passar ni una, entre altres coses perquè és la meva obligació com a president del govern", ha dit. Puigdemont va prendre possessió com a 130è president de la Generalitat en un acte solemne al Saló Sant Jordi prometent “fidelitat a la voluntat del poble de Catalunya representat pel Parlament”. Aquesta és la fórmula de pregunta utilitzada per la presidenta del Parlament, Carme Forcadell, que va saltar-se el protocol d'un reial decret, que estableix que un càrrec de l’administració ha de prometre “lleialtat al Rei i guardar la Constitució”.  Davant la pregunta de Forcadell, Puigdemont va limitar-se a dir: “Sí, prometo”. En el seu primer discurs com a president de la Generalitat, Puigdemont va argumentar que la fórmula de prometatge respon a un “cercle virtuós de legitimitat democràtica indiscutible”.  Amb l'audiència pública aquest dimecres al migdia amb l'alcalde d'Artesa de Lleida, Puigdemont s'estrena en el càrrec. Previsiblement demà dijous es produiran els nomenaments oficials dels consellers, els noms dels quals ja s'han anat coneixent els darrers dos dies.

Summary: Puigdemont s'estrena a Palau rebent l'alcalde d'Artesa de Lleida, el primer en sol·licitar-li una audiència


Les funeràries catalanes han reportat 8 noves morts per covid-19 a Catalunya en les darreres 24 hores, el mateix nombre de defuncions que en l'últim balanç del Departament de Salut. Això deixa la xifra global de víctimes per coronavirus a Catalunya en 12.549. A banda, s'han detectat 193 nous casos positius testats (30 més que ahir divendres) i ja en són 71.220. D'entre les víctimes, 6.849 persones han mort en hospital o en centre sociosanitari (tres més), 4.097 ho han fet en una residència (dues més) i 795 al domicili (igual), mentre que les no classificades per falta d'informació són 808 (tres més). Fins ara hi ha hagut 4.144 persones ingressades greus per coronavirus, set més en les últimes 24 hores, i actualment en són 55, dues menys.

Summary: Les funeràries reporten 8 nous morts per covid-19 a Catalunya i 193 nous positius testats


L'expresident del govern espanyol Jose Luís Rodríguez Zapatero ha fet una crida als partits independentistes al Congrés dels Diputats a "reflexionar" què esperen de la propera legislatura i els ha demanat que "facilitin sense més" la investidura del candidat del PSOE, Pedro Sánchez. En aquest sentit, ha avançat que "el tema més important a afrontar" durant els propers quatre anys serà Catalunya. Durant la presentació del llibre 'Poder i futur. Vint líders mundials i el demà', Zapatero també ha carregat contra Ciutadans per la seva predisposició a pactar amb Vox, mentre van tancar la porta al PSOE, que ha volgut recordar que "és qui més vot ha tingut en 40 anys de democràcia". El dia que l'executiva de Ciutadans aposta per fer acords amb Vox comença el declivi i el principi del final de Ciutadans", ha sentenciat.

Summary: Zapatero demana als independentistes que "reflexionin" i "facilitin la investidura de Sánchez sense més"


L’endemà de l’1 d’octubre, el regidor d’Units per Avançar a l’Ajuntament de Tarragona, Josep Maria Prats, obre la porta a trencar el pacte de govern amb PSC i PP que atorga a Ballesteros la majoria absoluta en el plenari, amb 14 de 27 regidors. En un comunicat, Prats ha afirmat que “indiscutiblement, quan la violència també s’exerceix contra les tarragonines i tarragonins, això afecta el compromís del pacte signat el 2 de febrer de 2016” i ha avisat que “actuarà en conseqüència davant l’excepcionalitat dels moments que viu el país”. El regidor, provinent d’Unió Democràtica de Catalunya, ha condemnat “l’ús indiscriminat de la violència que es va exercir contra els ciutadans que lliurement havien decidit fer ús de la seva llibertat” aquest diumenge i ha denunciat que “les escenes que es van viure diumenge, menyspreables i vergonyoses, atempten contra la dignitat de la persona”.  En la missiva feta pública aquest dilluns, Prats recorda que la seva formació sempre ha reivindicat “que el diàleg i el respecte a la legalitat eren els únics instruments per garantir la convivència a Catalunya”. Al seu parer, però, “les càrregues policials i el menyspreu a la democràcia han estat la pitjor resposta que es podia donar al diàleg”.  El govern municipal de Tarragona està format per nou regidors del PSC, quatre del PP i un d’Units per Avançar. Josep Maria Prats, que ostenta el càrrec de tinent d’alcalde de Cultura de l’Ajuntament de Tarragona, ja ha demanat una reunió urgent a l’alcalde, Josep Fèlix Ballesteros (PSC).

Summary: El regidor d’Units per Avançar tensa el pacte de govern amb PSC i PP a Tarragona l’endemà de l’1-O


Toni Postius serà el cap de llista del PDeCAT a la ciutat de Lleida en les municipals del 2019, després d'haver encapçalat ja la llista el 2015 però en aquella ocasió sota les sigles de CiU. L'Assemblea Local de Lleida del PDeCAT el va confirmar aquest dimecres, com a culminació del procés de primàries endegat pel partit. Postius, que ha estat l'únic en concórrer a aquestes eleccions primàries, ha obtingut la confiança dels associats sense cap vot en contra. El diputat al Congrés i actual president del grup del PDeCAT a l'Ajuntament de Lleida es planteja les municipals de l'any que ve com una "oportunitat històrica" per conquerir la Paeria i que considera que "per acabar amb quaranta anys d'hegemonia socialista" cal actuar amb "proximitat, honestedat, transparència i estant al costat del sentir majoritari de la ciutat" expressat el 21-D. Així mateix, aposta perquè "Lleida assumeixi un paper protagonista en la construcció de la República i que es converteixi en una ciutat de referència". En una assemblea que va comptar amb la participació de la coordinadora general del PDeCAT, Marta Pascal, Toni Postius va dirigir un discurs als associats en què va destacar que "la majoria social de la ciutat s'ha rebel·lat i ha pres consciència de si mateixa per dir prou". L'alcaldable pel PDeCAT va passar revista als últims quatre anys, des de la seva anterior nominació, per posar en relleu "el descrèdit en què ha caigut l'actual equip de govern" en qüestions com l'ús de la llengua a l'ajuntament, les polèmiques amb els símbols franquistes a la ciutat o, més recentment, "la vergonyosa gestió de l'1 d'octubre, en què Ros va considerar l'actuació policial com a proporcionada". "Fa quatre anys, la meva candidatura podia semblar agosarada per la meva joventut, però contra el que preveien les enquestes, vam pujar un miler de vots, vam consolidar els sis regidors i ens vam quedar a només dos del PSC", va recordat. "Allò va significar plantar el camp base per assolir ara el cim de l'alcaldia", va manifestar davant la militància local. També va repassar la seva actuació al capdavant de l'oposició municipal destacant aspectes com "l'exigència en el control de l'acció de l'equip de govern i la lluita per la transparència". "També hem estat incòmodes quan hem dit 'no' a empassar-nos rodes de molí que ens volien vendre com si fossin caramels enverinats", va remarcar. Toni Postius i Terrado té 33 anys. És Enginyer Tècnic en Informàtica de Gestió per la Universitat de Lleida i llicenciat en Dret. És regidor a la Paeria des de 2011 i ja va ser cap de lista a les passades eleccions de 2015 –sota les sigles de CiU-. Des d'aquell any també és diputat al Congrés, portaveu a la Comissió de Seguretat Vial i Mobilitat Sostenible i portaveu adjunt a la d'Agricultura, Alimentació i Medi Ambient. Anteriorment també havia estat cap local de la Joventut Nacionalista de Catalunya (2006-08), president a les Terres de Lleida de la JNC (2008-10), coordinador del grup municipal de CiU (2007-11) i gerent de CDC a Lleida (2011-15).

Summary: La militància del PDeCAT de Lleida ratifica Toni Postius com a cap de llista a les municipals del 2019


La residència Salarich-Calderer de Bagà registra tretze persones mortes per coronavirus des de l'inici de la pandèmia. Fonts del centre han explicat a l'ACN que hi ha també disset residents aïllats, d'una població total de 80 places. També hi ha una vintena de treballadors de baixa per simptomatologia vinculada a la malaltia. Des de la residència asseguren que el problema és el mateix que pateixen totes les residències del país, malgrat els esforços per aturar la propagació del virus. La residència es desinfecta cada dia dues vegades i aquest mateix dilluns es preveu una desinfecció extraordinària per part d'una empresa externa. Pel que fa a les baixes de personal, totes s'estan substituint a través del a borsa de treball del Berguedà.

Summary: La residència de Bagà registra tretze interns morts per coronavirus


El Departament d'Empresa i Coneixement s'ha compromès a començar en el termini de quinze dies inspeccions d'ofici per comprovar que les subministradores compleixen la Llei 24/2015 i no tallen el servei a les llars vulnerables després d'una reunió amb representants de l'Aliança contra la Pobresa Energètica i la PAH mantinguda aquest divendres a la tarda a la seu del departament. Aquesta ha estat una de les exigències que els promotors de la llei han traslladat al conseller Jordi Baiget perquè no es repeteixi un cas com el de l'incendi mortal de Reus. El conseller, que just després s'ha reunit amb la Taula del Tercer Sector, ha acordat crear un grup de treball amb les entitats catalanes per proposar al govern espanyol "un veritable bo social" en la tarificació elèctrica.

Summary: La Generalitat començarà en quinze dies inspeccions d'ofici per comprovar que les subministradores no tallen el servei